Notum sit omnibus fidelibus christianis quod talis pactio facta est inter ęcclesiam Sancti Johannis Senonensis et ecclesiam Vallis lucentis per domnum Fulconem abbatem Sancti Johannis et per donnum Norpaldum abbatem Vallis lucentis quod terram Sancti Germani Parisiacensis et nemus quod est inter Vallem lucentem et Visinias et iterum terram Sancti Germani que est apud Curgeneium simul adquirerent et per medietatem expensas ponerent et per medietatem terram dividerent, ita quod ecclesia Sancti Johannis partem suam acciperet versus Visinias et ecclesia Vallis lucentis versus Vallem lucentem et insuper ecclesia Vallis lucentis partem suam sine decimis libere possideret et ad aliena pascua transitum convenientem per partem illam que est Sancti Johannis similiter haberet. Alia vero nemora versus Senones quando possent simul adquirerent et qui vellent medietatem accipere, medietatem expensarum ponerent. Aliorum tamen nemorum vel terrarum decimas exceptis decimis terre Visiniarum, canonici Sancti Johannis ęcclesię Vallis lucentis minime concesserunt. Ut hoc firmiter omni tempore teneatur sigillis abbatum utriusque ęcclesię firmatum est.